Sjirin Tingberg (f.v.), Siri Seeberg og Karoline Gofjell er oppgitte over behandlingen de fikk på skolen mandag. Foto: HALVOR ULVENES Episode Hjalmar Johansen vgs.

Beskyldt for narkobruk - krever unnskyldning av rektor etter politiavhør

Tre elever ved Hjalmar Johansen videregående er opprørte etter at de ble mistenkt for narkotikabruk.

– Vi har aldri brukt narkotika og vanker ikke i sånne miljøer. Nå krever vi en unnskyldning fra skoleledelsen. Vi har blitt hengt ut, slik at andre elever tror vi driver med hasj. Dette er skikkelig ekkelt, sier Sjirin Tingberg og de to medelevene Siri Steen Seeberg og Karoline Gofjeld.

Helt grusomt

– Vi er antirus, så det er helt grusomt å bli beskyldt for dette. Vi får et veldig dårlig rykte. Det er tydeligvis ikke lov å være trøtt på skolen. Skummelt og sjokkerende, legger de tre elevene til.

De tre jentene går på linjen for restaurant og matfag ved Hjalmar Johansen videregående skole i Skien. Det var ved lunsjtider mandag at de tre elevene måtte forklare seg for lærer og politi, etter at de hadde vært trøtte i de første skoletimene.

Ikke kontaktet

– Lærerne valgte å kontakte politiet i stedet for å snakke med oss eller noen foreldre. Vi ble dratt inn i avhør på skolen av lærere og politi uten å få noen form for informasjon. Venninnene mine ble hentet i friminuttet i påsyn av andre elever, og ble tatt på egne rom for å bli avhørt, sier Sjirin Tingberg.

Elevene forteller at avhørene varte i 20 minutter, og at Siri Steen Seeberg også ble tvunget til å vise fram meldingsloggen på mobiltelefonen. De opplyser videre at Karoline Gofjeld ble beskyldt for å ha store pupiller.

Sjirin Tingberg (f.v.), Siri Seeberg og Karoline Gofjeld synes det som har skjedd er ekkelt. Episode Hjalmar Johansen vgs.

– Det hadde hun ikke, sier de frustrerte elevene.

Ingen beklagelse

De er mest oppgitt over at skoleledelsen ikke har gitt dem en beklagelse.

– Jeg kom tilbake til skolen med moren og broren min. Vi fikk ingen unnskyldning. Den eneste beskjeden var at «hvis de hadde vært ruset hadde vi gjort dem en tjeneste med tanke på forebygging». Derfor krever vi en unnskyldning fra skolen for deres håndtering av saken. Vi ønsker ikke at andre skal oppleve noe lignende, sier Sjirin Tingberg og får full støtte av de to andre elevene.

Sjirin hadde både moren og storebror Patrick på 25 år med på skolen etter beskyldningene.

– Det som skjedde er helt bak mål, sier han.

Artikkelen fortsetter under annonsen.

Ren rutine

Rektor ved Hjalmar Johansen videregående skole, Eli Bergstrøm Auråen, sier at det er ren rutine å tilkalle politi ved mistanke om rus blant skolens elever.

– Disse elevene var ikke påvirket. Jeg tar gjerne en prat med dem og gir elevene en unnskyldning. Foresatte er blitt kontaktet i etterkant, sier rektor Eli Bergstrøm Auråen.